**ความร่วมมือไทย – เมียนมาร์ ด้านส่งเสริมสุขภาพและอนามัยสิ่งแวดล้อม กรมอนามัย**

กรมอนามัยได้ดำเนินงานความร่วมมือด้านสาธารณสุขกับเมียนมาร์ โดยที่ผ่านมาเป็นความร่วมมือในรูปแบบความร่วมมือทางวิชาการในการถ่ายทอดความรู้ การจัดทำสื่อให้ความรู้ด้านส่งเสริมสุขภาพและอนามัยสิ่งแวดล้อมให้แก่เมียนมาร์ ดังนี้

**ความร่วมมือในอดีตถึงปัจจุบัน**

**ปี พ.ศ.2548** บุคลากรจากศูนย์ห้องปฏิบัติการกรมอนามัยจำนวน 2 ราย เดินทางไปสหภาพพม่าเพื่อถ่ายทอดความรู้และให้การฝึกอบรมเกี่ยวกับการทดสอบคุณภาพน้ำด้วยวิธีทางชีววิทยาแก่เจ้าหน้าที่สหภาพพม่า ระหว่างวันที่ 15 – 21 พฤษภาคม 2548 ด้วยงบประมาณ UNFPA

**ปี พ.ศ. 2551** กรมอนามัยส่งเจ้าหน้าที่จำนวน 10 ราย จากสำนักอนามัยสิ่งแวดล้อม สำนักสุขาภิบาลอาหารและน้ำ และกองประเมินผลกระทบต่อสุขภาพ โดยเดินทางร่วมกับหน่วยแพทย์พระราชทานในสมเด็จพระบรมโอรสาธิราชฯสยามมกุฎราชกุมาร เพื่อช่วยเหลือผู้ประสบภัยจากพายุไซโคลนนาร์กีสระหว่างวันที่ 30 พฤษภาคม – 5 มิถุนายน 2551 กรมอนามัยมีภารกิจในการประเมินสถานการณ์ด้านสิ่งแวดล้อม โดยเฉพาะเรื่องน้ำ รวมทั้งให้ความรู้แก่เจ้าหน้าที่พม่าในเรื่องการจัดการสิ่งแวดล้อมเพื่อป้องกันโรคติดต่อด้วยงบประมาณกระทรวงสาธารณสุข

**ปี พ.ศ. 2553** กรมอนามัย โดยสำนักอนามัยสิ่งแวดล้อม ร่วมกับองค์การอนามัยโลก สำนักงานประจำประเทศไทย ดำเนินการสำรวจและประเมินสภาพด้านสุขาภิบาลอาหารและน้ำและสุขาภิบาลทั่วไป กรณีการระบาดของอหิวาตกโรค ณ พื้นที่พักพิงชั่วคราวบ้านแม่หละ อำเภอท่าสองยาง จังหวัดตาก ระหว่างเดือนตุลาคม - ธันวาคม 2553 เพื่อหาแนวทางและข้อเสนอแนะในการป้องกันการแพร่ระบาดของโรค

**ปี พ.ศ. 2556** เมื่อปี 2556 สำนักงานความร่วมมือเพื่อการพัฒนาระหว่างประเทศ(สพร.) กระทรวงการต่างประเทศ เชิญผู้แทนกรมอนามัย(สำนักส่งเสริมสุขภาพ) เข้าร่วมประชุมเกี่ยวกับโครงการอนามัยแม่และเด็ก ภายใต้กรอบความร่วมมือไตรภาคีไทย – นอรเวย์ – เมียนมาร์(Trilateral Cooperation between Thailand and Norway for Maternal and Child Health Care in Myanmar) ซึ่งกรมฯ ยินดีให้ความร่วมมือ อีกทั้งมีความพร้อมและศักยภาพด้านองค์ความรู้และวิทยากรที่จะช่วยในการศึกษาและเป็นที่ปรึกษาเพื่อนำไปสู่การวางระบบบริหารจัดการ ตลอดจนการสนับสนุนหลักสูตรการอบรมทุกระดับที่เกี่ยวข้องกับงานอนามัยแม่และเด็กและสมุดบันทึกสุขภาพแม่และเด็กเป็นภาษาพม่าด้วยแล้ว อย่างไรก็ตาม สพร.แจ้งว่านอรเวย์ชะลอความร่วมมือฯไปก่อนจึงยังไม่มีการดำเนินงานความร่วมมือดังกล่าว

เมื่อวันที่ ๒๐ – ๒๑ กันยายน ๒๕๕๖ นายแพทย์พรเทพ ศิริวนารังสรรค์ อธิบดีกรมอนามัย นายแพทย์ ธีรพล โตพันธานนท์ รองอธิบดีกรมอนามัย นายแพทย์เอกชัย เพียรศรีวัชรา หัวหน้ากลุ่มอนามัยผู้สูงอายุ สำนักส่งเสริมสุขภาพ ร่วมเป็นองค์ประกอบคณะผู้แทนไทยเดินทางไปประชุมระดับรัฐมนตรีว่าด้วยความร่วมมือสาธารณสุขไทย-เมียนมาร์ ณ เมืองมัณฑะเลย์ (Mandalay) สาธารณรัฐแห่งสหภาพเมียนมาร์ ซึ่งกรมฯ ได้เสนอประเด็นความร่วมมือการแลกเปลี่ยนศึกษาดูงานและฝึกอบรมเรื่อง Health Promoting Schools, Adolescent Health Promotion, Adolescent Reproductive Health and Family Planning, Nutrition Program อย่างไรก็ตาม ยังไม่มีความก้าวหน้าในการดำเนินงานดังกล่าว

**ปี พ.ศ. 2558** กรมอนามัย โดยสำนักอนามัยการเจริญพันธุ์ได้รับงบประมาณจาก UNFPA ในการจัดทำสื่อ DVD พร้อมเผยแพร่ผ่าน youtube การจัดทำภาพพลิกเรื่องการวางแผนครอบครัวเป็นภาษาเมียนมาร์และภาษากัมพูชา สำหรับให้สำนักงานสาธารณสุขจังหวัดและศูนย์อนามัยเขตเผยแพร่ให้แรงงานข้ามชาติในพื้นที่ อีกทั้งจัดทำคู่มือแนวทางการจัดบริการอนามัยการเจริญพันธุ์แรงงานข้ามชาติ สำหรับเจ้าหน้าที่สาธารณสุขของไทย

**ปี พ.ศ. 2559** กรมอนามัยจัดพิมพ์สื่อแผ่นพับ 2 เรื่อง คือ 1. อันตรายจากสารปนเปื้อนสารพิษ 2. สุขวิทยาผู้สัมผัสอาหาร เพื่อเผยแพร่ให้ผู้ประกอบการ/ผู้สัมผัสอาหารชาวเมียนมาที่ทำงานเกี่ยวกับอาหารในประเทศไทย

**ความร่วมมือในอนาคต**

1. กรมอนามัยยืนยันที่จะมีความร่วมมือกับเมียนมาร์ ตามข้อเสนอเดิม ดังนี้

1.1 ด้านสุขาภิบาลอาหาร(Food sanitation) เพื่อสร้างความมั่นใจแก่ประชาชน นักธุรกิจ นักท่องเที่ยว และผู้บริโภค ที่เดินทางเข้า-ออกในพื้นที่เขตติดต่อชายแดน แบ่งเป็น 2 ระดับ ดังนี้ ความร่วมมือระหว่างหน่วยงานระดับกรมฯ ในการแลกเปลี่ยนเรียนรู้การดำเนินงานและแนวปฏิบัติตามมาตรฐานเช่นมาตรฐานสุขาภิบาลอาหาร และความร่วมมือระดับหน่วยงานในพื้นที่ จ.เชียงราย-ท่าขี้เหล็กซึ่งเป็นพื้นที่รับผิดชอบของศูนย์อนามัยที่ 10 เชียงใหม่ ในการจัดทำมาตรฐานสุขาภิบาลอาหารร่วมระหว่างพื้นที่และการจัดทำข้อตกลงด้านความร่วมมือชายแดนระหว่างพื้นที่

1.2 ความร่วมมือด้านส่งเสริมสุขภาพ ในรูปแบบการจัดรายการศึกษาดูงาน การฝึกอบรมแลกเปลี่ยนประสบการณ์

- Health Promoting School

- Adolescent Health Promotion

- Adolescent Reproductive Health and Family Planning

- Nutrition Promotion Program

2. กิจกรรมใหม่ที่กรมฯ มีแผนงานที่จะดำเนินการเพื่อพัฒนาศักยภาพด้านการประเมินผลกระทบต่อสุขภาพให้แก่เจ้าหน้าที่สาธารณสุขทั้งของไทยและเมียนมา ระยะเวลา 2016 - 2017 โดยขณะนี้ อยู่ระหว่างการจัดทำข้อเสนอเพื่อขอรับการสนับสนุนจาก ADB/WHO

----------------------------------------------------------

กลุ่มยุทธศาสตร์และประสานความร่วมมือ

สำนักความร่วมมือระหว่าปงระเทศ

ณ วันที 22 สิงหาคม 2559